In-Nazzjonijiet Maqgħuda qalet li nies ċivili fil-Lvant tal-Ukrajna qiegħdin kull ma jmur jiffaċċjaw problemi kbar minħabba ħsarat fl-infrastruttura tal-pajjiż u aċċess limitat fil-provista tal-ilma u tal-elettriku. Il-Kap Umanitarju tan-Nazzjonijiet Maqgħuda John Ging qal li hemm bżonn ta’ azzjoni immedjata biex jieqaf il-kunflitt u tonqos il-possibilità li jkun hemm sitwazzjoni fil-pajjiż li tpoġġi aktar nies f’periklu. Waqt laqgħa tal-Kunsill tas-Sigurtà, r-Russja waħlet fl-Ukrajna fuq din is-sitwazzjoni iżda r-Renju Unit qal li t-tort ta’ dan kollu huwa tar-Russja. Huwa stmat li minn April ‘l hawn aktar minn 1,500 ruħ inqatlu u kważi erba’ miljun ruħ illum qed jgħixu f’postijiet milquta direttament mill-vjolenza li ħakmet il-pajjiż. Il-kriżi qamet meta rġiel armati favur ir-Russja ħadu l-kontroll ta’ numru ta’ bliet f’attentat biex jinqatgħu minn mal-Ukrajna. Il-ġlied illum jinsab l-aktar f’żewġt ibliet li huma l-mekka tar-ribelli, Donetsk u Luhansk. Fi ġlied li kien hemm il-bieraħ f’Donetsk, waqt li l-forzi tal-Gvern Ukren ppruvaw jieħdu l-belt minn taħt idejn is-separatisti, inqatlu minn tal-anqas żewġ persuni oħra. Intant, il-President Russu Vladimir Putin se jipprojbixxi jew jillimita l-importazzjoni tal-prodotti agrikoli minn pajjiżi li se jimponu sanzjonijiet fuq ir-Russja minħabba l-kriżi fl-Ukrajna.